משרד התקשורת מדווח כי זיהה בזמן אמת שינוי משמעותי במאפייני הצריכה עקב הסגר שהוטל על תושבי המדינה בעקבות התפרצות נגיף הקורונה, ובהתאם לכך התקבלו שורה של החלטות שהביאו להפחתת התשלומים בגין חריגה מהקצאת דקות השיחה והגלישה בחבילות המינויים.
הפחתת התשלומים מתבטאת בפועל בכך שחברות הטלפוניה הנייחת זיכו כ-123 אלף מנויים בסכום מצטבר של כ- 13 מיליון שקל, ואילו חברות הסלולר זיכו כ-96 אלף מנויים בסכום מצטבר של מעל 12.5 מיליון שקל – בגין תשלומים בעד חריגה בדקות שיחה.
התמודדות מדינת ישראל עם התפשטות נגיף הקורונה, הביאה לשינוי קיצוני במאפייני הצריכה של המנויים בצריכת תקשורת בדגש על לימוד מרחוק ועבודה מהבית בהיקפים משמעותיים (עלייה של כ- 25% בממוצע בתעבורות הנייח והנייד מהנהוג בתקופת שגרה).
בעקבות המצב יזם משרד התקשורת בעיצומו של המשבר שורת החלטות והסדרים בנוגע לתשלומים לחברות התקשורת, כדי להתאימם לנסיבות החדשות. ההסדרים מתייחסים לחודשים מרץ עד יוני 2020.
היקף שימוש מוגבר על ידי מנויים אשר מבנה חבילות התקשורת שלהם כולל תעריפים עבור דקות החורגות ממכסת הדקות המקורית בחבילה, השפיע על היקף התשלום לחברות התקשורת. מנויים רבים חרגו מדקות השיחה הכלולות בחבילות ובעקבות כך הדבר עשוי היה להוביל לתשלומים בלתי סבירים לחברות התקשורת.
במגזר החרדי, שלרוב אוכלוסייתו אינה צורכת שירותי גלישה באינטרנט, חרגו רבים ממכסת הדקות הבסיסית בחבילות הסלולר, כאשר המשמעות הכלכלית של החריגות הללו מסתכמת בעלייה של מאות שקלים בסך התשלום החודשי למשפחה.
כאמור, בהתאם להסדרים השונים, החזירו חברות הטלפוניה והסלולר לציבור סכום מצטבר של 25.5 מיליון שקלים. הזיכויים הועברו ישירות לאמצעי התשלום של המנויים המעודכנים במערכות החברות או באמצעות המחאות שנשלחו בדואר למנויים המשלמים חשבונותיהם במזומן, וחלק מהזיכויים קוזזו מחשבונות טלפון עתידיים.